b'\n_START_ARTICLE_\nStanje \xc5\xa1oka\n_START_SECTION_\nZgodba\n_START_PARAGRAPH_\nDogajanje se za\xc4\x8dne leta 1986, ko je kovinostrugar Peter Zmazek, zaposlen v tovarni Udarnik, izbran za\xc2\xa0\xc2\xbbsamoupravljalca leta\xc2\xab. Za nagrado prejme dvosobno stanovanje, kar je za Petra, navajenega zelo skromnega \xc5\xbeivljenja, velik \xc5\xa1ok, zaradi katerega pade v komo in je prepeljan v bolni\xc5\xa1nico. To stanje kome traja 10 let in v tem \xc4\x8dasu pride do razpada SFRJ in socialisti\xc4\x8dnega sistema invojne za neodvisnost, na koncu pa \xc5\xbeena Marica, naveli\xc4\x8dana \xc4\x8dakanja na Petrovo okrevanje, vlo\xc5\xbei zahtevek za lo\xc4\x8ditev in se odlo\xc4\x8di poro\xc4\x8diti z njegovim sodelavcem in prijateljem Jovom._NEWLINE_Peter se zbudi na dan njune poroke in odhiti iz bolni\xc5\xa1nice domov. Tam ugotovi, da je njegova \xc5\xbeena zdaj poro\xc4\x8dena z Jovom. Ker se Peter po\xc4\x8duti izdanega, odide iz stanovanja in se vrne nazaj v tovarno. Tam zgro\xc5\xbeen ugotovi, da je tovarna postala delni\xc5\xa1ka dru\xc5\xbeba in da je bilo njegovo delovno mesto ukinjeno, dobi pa zajetno od\xc5\xa1kodnino. Ker ostane brezposeln, posku\xc5\xa1a s tem denarjem odpreti lastno podjetje, vendar je soo\xc4\x8den z zanj zapletenimi birokratskimi postopki, zato se obrne na podjetje za svetovanje. S podjetjem za svetovanje podpi\xc5\xa1e pogodbo o sodelovanju, nato pa ob obisku banke zgro\xc5\xbeen ugotovi, da je njegov ra\xc4\x8dun popolnoma prazen, saj je s pogodbo nevede svetovalnemu podjetju prepustil upravljanje z njegovim ra\xc4\x8dunom. Peter se razo\xc4\x8daran vrne v svojo nekdanjo tovarno, kjer zaradi prestrukturiranja in zahtev novega investitorja ve\xc4\x8d delavcem grozi odpu\xc5\xa1\xc4\x8danje. Med predstavniki investitorja Peter prepozna \xc4\x8dloveka, ki mu je izpraznil ban\xc4\x8dni ra\xc4\x8dun, zato pozove delavce k uporu. Investitorje zaradi prevare aretirajo, s \xc4\x8dimer je usoda podjetja re\xc5\xa1ena, Peter pa postane junak.'